
Se zice că marele Will ar fi spus: „Întotdeauna mă simt fericit, știi de ce? Pentru că nu 
mă aștept la nimic de la nimeni”. 
Pășind prin istorie cu ochii închiși 
Poate nu am dreptate dar, privind retrospectiv, mi se pare că o mare parte a istoriei 
noastre am parcurs-o cu ochii închiși. Ochi pe care nici în prezent nu ne prea grăbim 
să-i deschidem. O fi un defect genetic? O fi lenea ancestrală care ne îndeamnă la 
somnolență perpetuă, sau doar o manifestare exterioară a nepăsării noastre cronice? 
  
Este deja demonstrat, cu două mii de ani în urmă n-am văzut că romanii construiau 
un pod peste ditamai Dunărea cu scopul de a-și trece oștile. Și ne-au cucerit. Ne-au 
furat tezaurul țării, ne-au luat tinerii și femeile în lungi convoaie de sclavi, ne-au 
exploatat aurul și argintul timp de două sute de ani. Și, poate unic în istoria lumii, noi, 
poporul cu ochii închiși, ne mândrim azi cu această înfrângere, socotind-o cea mai 
importantă realizare a istoriei naționale. Înclusiv azi, după 20 de secole, printr-o 
neînțeleasă contorsionare a sentimentului național proslăvim în imnul țării bucuria de-
a fi fost supuși, tâlhăriți, violați de romani. Mai târziu, n-am observat că flămândele 
neamuri ale hunilor oprite din rătăcire în Câmpia Panoniei vor râvni la frumusețea și 
bogăția Transilvaniei. Și au cotropit-o, au spus că-i a lor din totdeauna și au refuzat 
să plece de acolo timp de sute de ani. Apoi, tot cu ochii închiși, am acceptat 
entuziaști regi străini care, din tată în fiu, ne-au condus precum bastonul alb pe orbi, 
timp de 78 de ani. 
Aveam pleopele lăsate peste ochi atunci când căminul strămoșilor a fost sfârtecat în 
bucățele de nu mai aveam un loc al nostru nici pentru a pune scaunele guvernului 
devenit voiajor. Nu aveam ochii deschiși nici atunci când am fost târâți, complet ne 
pregătiți, în prima mare conflagrație mondială. Din cauza orbirii noastre, atunci când 
întreaga Europa lupta hotărâtă cu arma în mână pentru cauze pe care le vedea ca 
fiind juste, noi am orbecăit. Am fost, pe rând, țară neutră, țară beligerantă, țară în 
stare de armistițiu, țară necombatantă și din nou țară beligerantă. În războiul acela 
absurd ca toate războaiele, noi nu am văzut mitralierele și tunurile inamicului  și ne-
am bulucit, cu ochii închiși și gândul la îndurarea Dumnezeească, călare pe telegari, 
cu sabia goală în mână, sau pedeștri cu piepturile învelite în pijamale, spre a opri cu 
carnea copiilor noștri ploaia de plumb ucigaș. 
Nu am deschis ochii nici când, în primele decenii ale secolului al XX-lea, conaționalii 
mână în mână cu alogenii au început să fure pe rupte din bunurile noastre și nici 
când fără arme, fără echipament, fără o minimă pregătire militară, cu o armată 
improvizată și subminați din interior de politicieni vânzători de țară, am fost împinși în 
al doilea Război Mondial. Păstrând tradiția ochilor închiși, nu am văzut sufletele celor 
circa 300.000 de tineri sfârtecați de fier și plumb înățându-se la cer și nici durerea 
sângerie a suferinței sutelor de mii de soldați români azvârliți în gulagurile Siberiei. 
Nu am văzut nici când, poate ultimul mare patriot român, Ion Antonescu, a fost 
trădat, vândut sovieticilor și apoi împușcat ca un câine. Ne-am comportat ca orbii 
când un bețiv notoriu, mare iubitor de whisky și șampanie, prin simpla mâzgălitură pe 
un șervețel al restaurantului în care își satisfăcea viciul ne-a aruncat pentru lungi 
decenii în gura hulpavă a marelui ucigaș sovietic. Tot noi suntem aceia care am 
mers, cu ochii închiși, pe marele drum al socialismului multilateral dezvoltat și am 
suportat, tot cu pleoapele coborâte, o revoluție care n-a fost revoluție și trăim acum o 
democrație care nu seamănă deloc a democrație. 
Mircea Eliade este și nu este de acord 
După modul în care a fost expusă mai sus, istoria noastră pare scurtă, pare tristă și 
pare a fi opera exclusivă a celor ce ne-au tot stăpânit. De acord și nu cu această 
părere, eruditul Mircea Eliade descria astfel, sintetic, istoria românilor: „Noi, Românii, 
nu avem niciun motiv să idolatrizăm Istoria. Printre neamurile fără noroc, ne 
numărăm în frunte.  
[…] Cu ce am idolatriza, noi, românii, Istoria? Descindem dintr-unul din neamurile 
cele mai numeroase din lume și praful s-a ales de el; nici măcar limba nu i se mai 
cunoaște”. 
Cu o viziune, diferită de aceea a poporului cu ochii închiși, Eliade nu dă vina pe noi, 
pe orbirea și nepăsarea românilor în confruntarea cu viitorul. El invocă în apărarea 
noastră lipsa de noroc (!), invazia slavă și Occidentul. Acuză mai ales Occidentul 
care ne-ar fi lăsat singuri în calea năvălirilor barbare și a expansiunii otomane: „Pe 
noi, timp de cinci secole, ne-a scos din istorie victoria Imperiului Otoman; și această 
victorie se datorează neputinței occidentalilor de a se uni împotriva unui dușman 
comun. […] Istoria se făcea în Apus; fără noi, datorită și sângelui nostru. Occidentalii 
nu stăteau nici ei cu mâinile în sân, ci se luptau; dar se luptau între ei. Evident, lupta 
aceasta între frați, veri și cumnați, nu putea avea aceeași sângeroasă intensitate ca, 
prin părțile noastre, lupta cu turcii și tătarii. Se ardeau orașele în apus, dar parcă tot 
mai rămânea ceva. Occidentul e bogat în ruine și toate sunt istorice. La noi, nu 
rămânea nimic, nicio urmă. Încă din timpul năvălirilor barbare, oamenii învățaseră 
cum să-și ardă satele și să le refacă primăvara următoare. În timpul acesta, la o mie, 
două de kilometri spre Apus, se înălțau catedralele, se îmbogățeau castelele, se 
înfrumusețau mânăstirile și oamenii aveau prilejul, măcar la răstimpuri, să citească 
pe sfinți, pe teologi și pe poeți, să înțeleagă că sunt oameni și să se bucure că trăiesc 
omenește - iar nu ca fiarele sălbatice, prin munți, prin păduri, ca strămoșii noștri, care 
nu aveau altă vină decât aceea de a se fi născut în calea răutăților”. 
Și, patriot adevărat, Eliade nu-și pierduse încrederea în români. Nu-i putea 
incrimina: „Românii nu au sabotat istoria”, ne spune el, „Au înfruntat-o și i-au rezistat 
din toate puterile lor”. 
Realitatea de azi, lipsită de curtoazie, îl contrazice pe Eliade 
Dacă cineva poate spune că după 1989 românii au văzut drumul ce li se așterne în 
față și că și-au înfruntat soarta „din toate puterile lor”, acela fie este idiot, fie este 
parte a acelora care profită din plin de orbirea noastră. Realitatea demonstrează, prin 
cuvântul sec al cifrelor, nu numai că am fost orbi, dar că nici nu ne-a păsat de ceea 
ce se întâmplă! Realitatea de azi arată cât se poate de convingător că nu am 
întrezărit distrugerea programată a economiei României, prăbușirea țării în adâncul 
ființei sale și că nu ne-am luptat, nu am schițat niciun gest notabil, pentru a o stopa! 
Mai mult, ea, realitatea nemiloasă, ne spune că asemenea somnambulilor, ca aflați în 
transă, ca drogați, noi, românii, am pus în mod voluntar umărul la definitivarea 
tragediei statului român. De-ar fi trăit aceste vremuri, ar mai fi afirmat Eliade 
că „Românii nu au sabotat istoria”?  Ar mai fi spus el, pentru posteritate, că românii 
au înfruntat istoria potrivnică și „i-au rezistat din toate puterile lor”?  Ne-ar trebui cărți 
câte într-o bibliotecă pentru a descrie dezastrul și dimensiunea nepăsării noastre… 
Pentru exemplificare, iată câteva fraze ale unui un specialist în materie de economie, 
Constantin Ciutacu, director la Institutul Economic al Academiei Române. Sunt fraze 
care surprind o clipă, o infimă părticică, din cutremurul devastator care nici azi nu s-a 
oprit: „În 1989, infrastructura industrială situa România în primele 10 ţări din Europa. 
Exista platforma Pipera, creată de francezi, unde se construiau calculatoare; 
autocamioanele şi autobuzele fabricate la Braşov şi Bucureşti erau patente germane; 
avioanele Rombac erau cumpărate de la englezi; locomotivele de la Electroputere 
Craiova erau patent elveţian; la Reşiţa se fabricau motoare de vapoare după licenţa 
Renk din Germania; Centrala nucleară de la Cernavodă provenea din Canada. 
Putem spune, şi nu suntem nostalgici, că începusem să ne integrăm acceptabil cu 
economiile mari ale lumii. 
România era a treia ţară din lume, după S.U.A. şi Japonia, care fabrica anvelope 
gigant, pentru autobasculante de peste 110 tone. Doar două ţări din lume făceau 
şuruburi cu bile: România şi Japonia. Acestea se foloseau în industria nucleară şi 
aerospaţială. […] Au venit « sfaturi » de la competitorii noştri europeni: faceţi I.M.M.-
uri, întreprinderi mici şi mijlocii, daţi afară muncitorii din marile uzine, închideţi mamu-
ţii industriali, produceţi kit-uri, componente, nu produse integrale, faceţi cabluri, 
radiatoare, sisteme de frânare şi anvelope, nu locomotive şi tractoare. Parcă 
intenţionat, nu a existat o viziune politică de dezvoltare, ci doar una pentru 
distrugere; guvernanţii şi-au îndeplinit misiunea cu exces de zel. Nu mă poate 
convinge nimeni pe mine că nu a fost totul pe bază de program, o teorie a 
conspiraţiei. U.E. a fost creată pe baza comunităţii economice a Cărbunelui şi 
Oţelului. Deci, România nu putea să intre în grila europeană cu industria ei 
siderurgică, de 14 milioane tone de oţel. A trebuit lichidată, ca un « bonus » pentru 
admiterea în U.E.”[1]. 
Ni se deschid ochii? 
Frământările sociale, răbufnind periodic în mitinguri și demonstrații de protest 
stradale, par a indica o oarecare dezlipire a genelor. Înșelătoare părere. Este doar o, 
oarbă și ea, luptă politică! Nu are nimic de-a face cu înfruntarea unei istorii potrivnice 
clamată de marele Eliade. Sunt, doar, noi dovezi ale ceții care ne ocoperă ochii, 
mărturii ale neputinței noastre de a separa adevărul de minciună, ale credulității și 
proba lipsei complete din gena noastră a acelui simț care permite omului cu ochii 
deschiși să priceapă, să intuiască, sensul istoriei. Orbecăind, ne îndepărtăm de calea 
care ne-ar permite să dovedim că suntem în stare să ne croim singuri istoria. 
Nepăsători, ne lăsăm duși de curentul sinucigaș care, de secole, ne trece din postura 
de vasali ai unora în aceea de supuși ai altora. Nu lipsa de noroc ne-a adus în 
situația de azi, ci nepăsarea și încăpățânarea nefirească a păstrării pleoapelor peste 
ochi. Ca o dovadă pe înțelesul tuturor, numai într-o țară a ochilor închiși un 
președinte închinat doar stăpânilor săi și care timp de cinci ani n-a făcut nimic pentru 
poporul ce l-a urcat în palatul din deal ar putea avea incredibilul tupeu să ceară 
aceluiași popor încă un mandat. Și asta pentru că, un altul asemenea lui, a 
reușit. Țara asta există, domnilor! Se numește România. 
Ni se deschid ochii? Nu! Chiar de-ar fi să se supere acolo sus Eliade, cu fiecare zi ce 
trece noi probăm că nu suntem capabili să înfruntăm Istoria și, cum credea el, să-i 
rezistăm. Noi ne simțim bine așa. Ne place mângâierea stăpânului pe creștetul 
capului și îngenunchiați, cu ochii plecați încă, mai sperăm și acum în întervenția 
divină (azi, premierul urmat de sfetnicii apropiați s-a închinat îndelung unor sfinte 
moaște) care ar urma să ne facă, fără niciun efort din partea noastră, puternici și 
fericiți. 
Aranjament grafic - I.M. 

[1] https://www.cotidianul.ro/prof-dr-constantin-ciutacu-clasa-
politica-apare-ca-un-veritabil-detasament-al-legiunii-straine/ - 
preluare din Formula AS 2015 
 
